De Paște, Poliția scoate pe șosele peste 700 de autospeciale și peste 400 de radare. Harta celor mai periculoase 20 de zone din România

Poliția Română scoate 11.000 de agenți în stradă, în perioada sărbătorilor de Paște, pentru a asigura ordinea publică. Pe șosele, care se vor aglomera începând de vineri până luni, vor fi mobilizate 726 de mașini de poliție, dintre care 404 vor fi dotate cu radare, precum și aproape 1.600 de polițiști. În total, 340 de tronsoane de drumuri naționale și autostrăzi vor fi supravegheate cu radarul, pentru a-i face pe șoferi să respecte limitele de viteză și pentru prevenirea accidentelor. Polițiștii de la Rutieră vor acționa și pentru fluidizarea traficului din zonele aglomerate.

„Ne așteptăm să devină aglomerate drumurile naționale și autostrăzile, iar acolo vor acționa echipajele de poliție. De obicei, nu sunt creșteri ale numărului de accidente rutiere în perioada de Paște, însă asta și pentru că noi am acționat de fiecare dată preventiv, cu radare și echipaje. Viteza este una dintre cauzele principale ale accidentelor rutiere și prin amplasarea radarelor, încercăm să prevenim accidentele”, explică pentru gândul Raluca Seucan, purtătoarea de cuvânt a Poliției Române.

Cele mai periculoase 20 de zone din România, pe șosea

Zonele în care au avut loc cele mai multe accidente rutiere, în urma cărora au murit cei mai mulți oameni, sunt concentrate în special pe DN1 (București-Borș), DN2 (București-Siret) și DN6 (București-Cenad). Gândul a stabilit care sunt cele mai periculoase 20 de puncte de pe șoselele României, pe baza datelor obținute de la Poliția Rutieră.

Cele 20 de puncte în care au murit cei mai mulți oameni, în urma accidentelor rutiere produse în ultimii ani, sunt situate de regulă în zonele cu treceri de pietoni, în zonele cu păduri pe marginea drumului, dar și la intersecțiile de șosele și în curbe.

Clic pentru a mări.

1. DN1, km. 297-298, lângă localitatea Veștem, jud. Sibiu. Aici au avut loc 10 accidente rutiere, în care au murit 15 oameni, iar 5 au fost răniți grav, în perioada martie 2007-martie 2012.

2. DN6, km. 12-13, în localitatea Bragadiru, jud. Ilfov, înainte de trecerea peste râul Ciorogârla. Aici au avut loc 22 de accidente, în care au murit 14 oameni, iar 17 au fost răniți grav, în perioada mai 2008-mai 2012.

3. DN2, km. 15-16, înainte de localitatea Afumați, jud. Ilfov, zona restaurant „La Sandu”. Aici au avut loc 17 accidente, în care au murit 12 oameni, iar 9 au fost răniți grav, în perioada ianuarie 2007-ianuarie 2012.

4. DN6, km. 256-257, zona localității Răcarii de Jos, în apropiere de Filiași, jud. Dolj. Aici au avut loc 10 accidente, în care au murit 11 oameni, iar 8 au fost răniți grav, în perioada aprilie 2007-aprilie 2012.

5. DN 7, km. 394-395, la ieșirea din Deva către localitatea Mintia, jud. Hunedoara, vizavi de mina Deva. Aici au avut loc 11 accidente, în care au murit 10 oameni, iar 11 au fost răniți grav, în perioada iulie 2007-iulie 2012.

6. DN1, km. 31-32, zona Pădurii Ciolpani, între Tâncăbești și Ciolpani, jud. Ilfov. Aici au avut loc 10 accidente, în care au murit 10 oameni, iar 16 au fost răniți grav, în perioada ianuarie 2007-ianuarie 2012.

7. DN1, km. 327-328, după localitatea Săcel, jud. Sibiu, în zona lacului Orlat. Aici au avut loc 10 accidente, în care au murit 9 oameni, iar 13 au fost răniți grav, în perioada februarie 2007-februarie 2012.

8. DN6, km. 14-15, zona localității Bulgaru, între Bragadiru și Cornetu, jud. Ilfov. Aici au avut loc 13 accidente, în care au murit 8 oameni, iar 14 au fost răniți grav, în perioada iulie 2007-iulie 2012.

9. Autostrada A1, km. 10-11, la intrarea pe autostradă, zona Bricostore, jud. Ilfov. Aici au avut loc 10 accidente, în care au murit 8 oameni, iar 3 au fost răniți grav, în perioada mai 2007-mai 2012.

10. DN1, km. 25-26, între Săftica și Tâncăbești, zona clubului de echitație Equestria, jud. Ilfov. Aici au avut loc 10 accidente, în care au murit 8 oameni, iar 6 au fost răniți grav, în perioada februarie 2007-februarie 2012.

11. DN1, km. 305-306, la intrarea în Sibiu. Aici au avut loc 10 accidente, în care au murit 8 oameni, iar 11 au fost răniți grav, în perioada iunie 2007-iunie 2012.

12. DN3, km. 252-253, la ieșirea din localitatea Valul lui Traian spre Centura Constanța, pe vechiul drum spre mare. Aici au avut loc 10 accidente, în care au murit 8 oameni, iar 4 au fost răniți grav, în perioada aprilie 2007-aprilie 2012.

13. DN1, km. 44-45, zona localității Puchenii Moșneni, jud. Prahova. Aici au avut loc 15 accidente, în care au murit 7 oameni, iar 16 au fost răniți grav, în perioada iunie 2007-iunie 2012.

14. DN1, km. 67-68, zona pădurii Păulești, după centura Ploiești, jud. Prahova. Aici au avut loc 14 accidente, în care au murit 7 oameni, iar 12 au fost răniți grav, în perioada aprilie 2007-aprilie 2012.

15. DN21, km. 2-3, localitatea Vărsătura, la ieșirea din Brăila. Aici au avut loc 13 accidente, în care au murit 7 oameni, iar 10 au fost răniți grav, în perioada iulie 2007-iulie 2012.

16. DN6, km. 9-10, ieșirea din București spre Bragadiru, pe șoseaua Alexandriei, înainte de șoseaua de Centură. Aici au avut loc 13 accidente, în care au murit 7 oameni, iar 7 au fost răniți grav, în perioada noiembrie 2006-noiembrie 2011.

17. DN2, km. 106-107, intrarea în Buzău, lângă pădurea Crâng. Aici au avut loc 12 accidente, în care au murit 7 oameni, iar 10 au fost răniți grav, în perioada iulie 2007-iulie 2012.

18. DN28, km. 52-53, localitatea Zorile, în apropiere de Iași. Aici au avut loc 12 accidente, în care au murit 7 oameni, iar 8 au fost răniți grav, în perioada decembrie 2006-decembrie 2011.

19. DN1, km. 66-67, ieșirea din Ploiești, lângă Metro. Aici au avut loc 11 accidente, în care au murit 7 oameni, iar 11 au fost răniți grav, în perioada mai 2007-mai 2012.

20. DN11, km. 7-8, zona localității Hărman, lângă Brașov. Aici au avut loc 10 accidente, în care au murit 7 oameni, iar 4 au fost răniți grav, în perioada iulie 2007-iulie 2012.

25.000 de angajați ai MAI acționează de Paște. Premierul Ponta a înființat Comitetul Strategic de Monitorizare, pentru Paște și 1 Mai

Premierul Victor Ponta a înființat Comitetul Strategic de Monitorizare, care va acționa în perioada zilelor libere de Paște și de 1 Mai, pentru a asigura ordinea și siguranța publică, și va coordonat de vicepremierul Gabriel Oprea. 25.000 de angajați ai Ministerului Afacerilor Interne vor fi mobilizați doar de Paște – Poliție, Jandarmerie, Poliție de Frontieră și Inspectoratului General pentru Situații de Urgență.

Aproximativ 11.000 de polițiști, dintre care peste 1.500 de la Rutieră, vor fi zilnic la datorie pentru asigurarea ordinii și liniștii publice, dar și pentru prevenirea și combaterea faptelor antisociale. Polițiștii de la Rutieră vor acționa pentru prevenirea accidentelor grave și fluidizarea traficului pe căile de acces din zona lăcașurilor de cult, stațiunile turistice, principalele drumuri naționale și în punctele cu risc ridicat de accidente.

Jandarmeria Română mobilizează peste 6.000 de jandarmi pe străzi, pentru a asigura ordinea și siguranța publică, aceștia fiind concentrați mai ales în zonele în care este așteptat un număr mare de persoane – zone turistice, locuri unde se organizează slujbe religioase sau manifestări artistice.

Jandarmeria montană va acționa de asemenea cu efective suplimentare în stațiunile montane și pe traseele turistice, pentru prevenirea incidentelor și pentru îndrumarea și acordarea de asistență turiștilor aflați în dificultate.

La frontiere, unde se așteaptă de asemenea o creștere a traficului rutier și al afluxului de persoane, peste 3.200 de polițiști de frontieră sunt mobilizați.

Pentru prevenirea incendiilor, dar și pentru asigurarea intervenției operative în situații de urgență au fost suplimentate efectivele Inspectoratului General pentru Situații de Urgență. Peste 5.500 de pompieri sunt pregătiți să intervină cu 573 de autospeciale.

În perioada sărbătorilor vor fi disponibile 277 de echipaje SMURD, la care se adaugă 745 echipaje de ambulanță, toate acestea aflându-se sub coordonarea operativă a Departamentului pentru Situații de Urgență, condus de doctorul Raed Arafat.

Compartimentele și Unitățile de primiri urgențe vor funcționa în program continuu asigurând asistența de urgență pe întreaga perioadă a sărbătorilor de Paște. 16 aeronave ale Inspectoratului General de Aviație, dintre care șase elicoptere SMURD și avionul medical, sunt pregătite să intervină în caz de urgențe medicale.